Karen Hækkerup (S), 2012-02-21:
Jeg synes, vi er kommet omkring rigtig meget, når vi har diskuteret, hvad det er for nogle værdier og holdninger, der skal præge fremtidens ældrepolitik i Danmark.
Jeg vil gerne starte med noget, som har været nævnt, nemlig at der er lavet nogle brugertilfredshedsundersøgelser, som viser, at mange af vores ældre er tilfredse med den hjælp, de får.
Det synes jeg for det første vi skal notere os som et skulderklap – ikke kun et skulderklap til os, som sidder herinde, men sådan set mest af alt et skulderklap til dem, der er derude, og som arbejder på at være der for vores gamle.
Når det er sagt, vil jeg også gerne sige, at Ældrekommissionen lige er kommet med sin rapport, og af den fremgår det, at ca. 25 pct. af de ældre er ensomme og føler, at der mangler sociale aktiviteter, når de er på deres plejehjem.
Samtidig er der også en fjerdedel af de ansatte, som synes, at plejen kan forbedres, og der er også en fjerdedel af medarbejderne, som synes, at de mangler opbakning fra ledelsen.
Altså har vi også nogle udfordringer, og de udfordringer glæder jeg mig selvfølgelig til at vi i fællesskab kan tage fat på, for selv om meget er godt, er det jo ikke guld og grønne skove.
Det her er et område, der hele tiden kan forbedres, og som vi skylder at have fokus på, fordi det netop er vores gamle, som har bygget vores samfund op, og som har taget sig af os, og som vi selvfølgelig også skylder at tage os godt og ordentligt af.
Noget andet, som Ældrekommissionen kom ind på, er, at der kun er frivillige på to tredjedele af de danske plejehjem.
Det synes jeg er en skam, fordi jeg ved, at der er rigtig mange, der gerne vil ind og være aktive og være frivillige, også på plejehjem, og det tror jeg kunne være noget af det, som vi skal se på.
Hvordan nedbryder vi skellet mellem det frivillige, det offentlige og det private?
Hvordan sørger vi for, at civilsamfundet også her får større mulighed for at spille en aktiv rolle?
Når vi kommer til at leve længere, og det vil der være mange af os der gør – der vil være nogle, som dør tidligt; der vil være nogle, der lever meget lang tid, og som lever et godt og langt liv, men som alligevel har en periode, hvor det går ned ad bakke til sidst – så vil vi altså stå i den situation, at når man er 101 år eller 102 år, er der ikke mange pårørende tilbage, der kan komme på besøg og være der og nusse om en.
Derfor skal vi til, synes jeg, at åbne op for, at vi mere tænker på, hvordan det er, vi skal tage os af hinanden, og ikke kun, hvordan vi tager os af vores egne ældre, men hvordan vi i virkeligheden også tager os af hinandens ældre, fordi vi ikke kan forvente, at hvis man skal leve så lang tid, at vi alle sammen vil have pårørende.
Der er frivillige derude, som gerne vil ind, og jeg synes, man skal åbne dørene op.
Der har været en del debat om frit valg, og jeg har, må jeg sige, noteret mig debatten, fordi den jo har været rejst en del gange.
Faktisk var det den første onsdag, efter at jeg overhovedet blev udnævnt til minister, den 12. oktober, altså 9 dage efter, at jeg satte mig i stolen som social- og integrationsminister, at jeg første gang her i Folketinget svarede på et spørgsmål om, hvordan regeringen ville håndtere frit valg i fremtiden, og allerede da afkræftede jeg, at regeringen havde nogen planer om at afvikle det frie valg.
Det er en mulighed.
Jeg er blevet spurgt mange gange siden, og svaret er naturligvis stadig det samme: Vi har ingen planer på vej om at afbestille det frie valg.
Vi støtter sådan set, at der er et frit valg.
Når det er sagt, vil jeg sige, at vi har været omkring rigtig mange ting i debatten: demografien, kommunernes muligheder, sundhedstilstanden blandt de ældre, ledelsesudfordringer, der er blandt vores plejehjemspersonaler, de værdier, som Ældrekommissionen peger på, og som regeringen også har nævnt.
Jeg tror, vi alle kan være enige om, at det er nogle værdier, som vi selvfølgelig skal dyrke, og som vi skal få til at brede sig.
Vi skal hjælpe dem, der arbejder med vores ældre rundtomkring i Danmark, og give dem de bedste muligheder for at gøre arbejdet godt, og vi skal understøtte de mange gode udviklinger, der er i gang derude, fordi det heldigvis er sådan, at Danmark ikke kun har ét godt plejehjem, Danmark har rigtig mange, og de ligger ikke alle sammen på Frederiksberg.
Så tak for debatten.
Jeg vil glæde mig til, at vi tager den videre herfra.
Jeg synes, det har været en god og lang debat.